**Utkast åpningsinnlegg klimadebatten 11. juni, LPB**

Dette er Ner-Bartnes. Denne gården har jeg og Randi drevet i snart 20 år.

I løpet av de 20 årene har vekstsesongen økt med et halvt døgn pr år. I dag har vi ti dager lengre vekstsesong enn da vi overtok gården. Denne utviklinga kan gi oss muligheter. Vi har ti dager mer å produsere mat på. Men risikoen øker også. Det er vanskeligere å få gjort unna våronn og innhøsting til rett tid og i rett vær. Og min erfaring er at de nye mulighetene ikke står i forhold til den økte risikoen klimaendringene fører til.

Jeg er helt sikker på at mange av dere har lignende opplevelser. Eller har fått kjent på ekstremvær på nært hold.

Vi som jobber i og med naturen vet at klimaendringene er i gang.

Ikke bare her i Norge. Bønder verden over merker at klimaendringene er i gang.

* Det siste halvåret har vi hørt mye om tørke i Brasil og California
* Andre områder har opplevd flom
* Frost etter at vegeteringa har startet
* Nye utbrudd av sykdommer og skadedyr.

Det sier seg selv, dette truer matproduksjonen.

Det truer matsikkerhet og muligheten for å bygge gode, trygge lokalsamfunn.

Derfor må noe gjøres.

Det er ikke vi i landbruket som har skylda i at klimaendringene har tatt av.

Men klimaendringene er så alvorlige, dramatiske og altomfattende at alle må bidra skal vi greie å løse problemet.

Og klimaendringene har allerede kommet så langt at vi er nødt til å ta i bruk alle metoder vi vet om, i alle deler av samfunnet.

Vi må kutte utslippene, vi må bruke naturen og teknologien til å ta opp CO2 og vi må tilpasse samfunnet vårt, og ikke minst matproduksjonen, til en ny klimavirkelighet.

**Men, hva betyr dette for oss som næring?**

Mange, meg selv inkludert, har lurt på; hva menes det egentlig med klimapolitikk for landbruket? Og hvilke forventninger er det andre har til oss når de snakker om klima. Når det gjelder mat er det jo ikke mulig å ha en visjon om produksjon uten utslipp, slik mange andre næringer har.

Jordbruk, skogbruk og matsikkerhet har ikke vært en ordentlig integrert del av klimapolitikken internasjonalt. Det er mange grunner til det. Hovedfokuset i klimaforhandlingene har vært å begrense utslippene og bruken av fossil energi, ikke hvordan vi skal få mest mulig ut av potensialet i jorda og skogen.

EU lurer også på hvordan de skal gå fram. De holder for tiden på med å utforme klimapolitikken fram mot 2030. Jordbruk er det eneste området de skriver at vi er avhengig av mer forskning og utvilkling for å ha full oversikt over hvilke muligheter vi har.

Det er utfordrende, både for politikerne og for oss. I den klimapolitiske debatten er alle vant til at kunnskapen finnes, at det er handlingsalternativene vi skal diskutere.

Men det gir også noen muligheter.

I Norge har vi i fem år hatt en egen, klimapolitikk for landbruket. Den tegner opp en retning, hvilke tiltak vi vet virker og hvor vi trenger mer kunnskap. Men til tross for at Norge var tidlig ute og lagte en egen klimamelding for landbruket, så har vi ikke sett de store endringene ennå.

Nå er det på tide å finne ut hva klimapolitikken for landbruket skal bety i praksis, på jordet, i fjøset, på alle norske gårdsbruk.

**NOEN** må finne det ut, fordi verden trenger at matproduksjonen blir mer klimavennlig.

Og jeg er helt sikker på at det er **VI** som må finne det ut. Fordi jeg er overbevist om at det beste for næringa er vi har begge hendene på rattet på veien mot vår egen klimaframtid. Det er vi som har skoene på. Vi kjenner hverdagen til norske bønder. Vi vet hva som enkelt kan forandres på og hva som vil kreve mer planlegging og investeringer.

Vi bør **IKKE** sitte stille og vente på at noen andre skal bestemme dette for oss.

I vinter satte vi i styret ned et utvalg for å se på hvilke klimatiltak og virkemidler vi i Norges Bondelag mener skal til. Gruppa leverte sin rapport til styret i februar og er sendt ut til dere sammen med sakspapirene til denne debatten.

Og det er i hovedsak samsvar mellom det som er politikken Stortinget har vedtatt og det vi i bondelaget mener bør gjøres;

Utenom noen relativt nye muligheter, som produksjon av biogass, så er det drenering og god agronomi, god utnyttelse av ressursene på gården og riktig mengde av alle innsatsfaktorer mye av svaret på landbrukets klimautfordringer. Ikke mye her som er nytt, mystisk eller fremmed altså.

De aller fleste tiltakene vi vet har klimavirkning er kjent stoff for de fleste i næringa. Likevel må innsatsen økes og systematiseres hvis vi skal få til så store resultater som vi trenger.

Klimarapporten foreslo to tiltak for å sette fart i arbeidet:

* Mer kunnskap ut til alle gårdbrukere gjennom bedre rådgivning
* Et investeringsfond med skattefordel, slik vi i dag har i skogfondsordningen. Vi trenger økonomisk handlingsrom til nødvendige investeringer i blant annet jordvei.

Vi venter i spenning på om regjeringen vil oppfylle egne løfter og innføre investeringsfondet i høstens statsbudsjett.

I mellomtiden har vi i landbruket tatt tak i det vi kan gjøre noe med selv. Sammen med Norsk Landbruksrådgivning har vi satt i gang arbeid med å utvikle et rådgivningstilbud. I jordbruksforhandlingene prioriterte vi å sette av midler til dette prosjektet og vi planlegger at det allerede neste år skal settes i gang gratis førsteråd for klimasmart matproduksjon gjennom Norsk Landbruksrådgivning.

I Sverige har de et slikt tilbud. Vi er glade for at Lennard Nillson fra LRF er her og kan fortelle oss mer om hva de har tenkt og gjort i sitt arbeid.

Og så selv om mange av klimaløsningene finnes allerede, så vet vi at vi også trenger utvikling av både nye tanker og ny teknologi. Biogassproduksjon, varmeteknologier, smarte styringssystemer og teknikker for presisjonsjordbruk gir oss store muligheter, både for de som vil satse på nye prosjekter og investere i nye, framtidige inntektskilder, men også for å forbedre den drifta vi har i dag i takt med tida og tilhøva.

Biogass har lenge vært like om hjørnet. Men nå er hjørnet nærmere enn på lenge. Teltec har utviklet en liten biogassreaktor, som er tilpasset gårdsstørrelser vi kjenner i Norge. Vi har invitert Hovland fra Teltec hit for å fortelle om veien fram mot deres teknologiske gjennombrudd og hvordan de ser for seg at framtida ser ut for biogassproduksjonen i Norge.

Det er heldigvis mange som jobber, på ulike måter for å sette klimaendringer og nødvendige klimahandling på dagsorden. Norges Naturvernforbund jobber både for å stoppe klimaendringene for å ta vare på naturen, men også for at naturen skal bli tatt i bruk til matproduksjon. Sammen kan vi løfte fram viktige saker i det politiske ordskiftet. Naturvernforbundet, Bondelaget og Bondebladet utlyste i vår en konkurranse om beste klimatiltak som er gjennomført på gårdsbruk. I dag er det på tide å kåre vinneren. Lars Haltbrekken er her for å gjøre det sammen med meg. Det gleder jeg meg til.

Vi har sent ut et utkast til resolusjon om klimasmart matproduksjon, den håper jeg kan være et utgangspunkt for diskusjoner.

Og så er det er få ganger utsagnet om at alt henger sammen med alt stemmer bedre enn når vi snakker om klima og matproduksjon. Mye mer kunne vært sagt. Men det skal jeg la være opp til dere.